San Juan 12
U cojic i cunbal muy che i rakan i Jesus
1Wakib 'ij chuxe' li nima'ij páscua, xa 'e chic i Jesus pa Betánia, pa jekel wi i ma Lázaro chi walijsam chic rumal i Jesus are xcam te'ek. 2Are xupon chila, xqui 'an jun nim laj wa'im cojbal u 'ij i Jesus. I ati Márta ca tijin chi qui tzukic; i ma Lázaro, xak juban chic achiab, je cul chi mexa ru' i Jesus. 3I ati Mariy ruc'am jun lamet cunbal lic muy, 'antal che jun 'es, nárdo u bi, pakal rajil. Xu coj i cunbal muy che i rakan i Jesus, y xu chakijsaj ru' u wi. I u muyal i cunbal, lic xa 'e ruxlab paja.
4I ma Júdas Iscarióte, chi u c'ojol i mam Simon, n-xu ya tu wach che, wach i xu 'an i ixok. Ire are jun chique i u tijoxelab i Jesus, chi xak xu c'ayij i Jesus xo'on panok. 5Ire xu bij:
—I cunbal muy-le, 'utz we tene xu c'ayij y cu c'am li mer que u tobej que i niba'ib, man ile, rajil tres ciéntos quetzales —xu bij i ma Júdas.
6Péro n-are ti tobal-que i niba'ib xu ch'obo; ire xa ili'om, craj crel'aj i mer. Man ire, aj c'olol mer chiquij i rachi'il; 'olic queje co'on che i mer chi qui molom, xa crel'aj. 7Te'uri i Jesus xu bij che i ma Júdas:
—Ma yaj i ixok-i. Ire 'ax u c'olom wi i cunbal muy-le, cu bacbej re in ch'acul, yij-bal-we che in mukic. 8I niba'ib, nic are wi je 'o iwu', pachique 'ij quiwaj qui ya chique, 'is 'utz. Péro yin n-quin najtin ta chic iwu' —xu bij i Jesus che.
Xqui tzucuj u camsaxic i ma Lázaro
9Je q'ui chique i aj Israel winak xqui ta rason chi Jesus 'o pa Betánia. Xe 'e chila, n-xui ta rumal cacaj rilic i Jesus, xak cacaj rilic i ma Lázaro chi walijsam chiquixol i camnak rumal i Jesus. 10Rumal-i, i ajwab sacerdóte xqui bij chiquiwach chi ma Lázaro xak quiqui camsaj na. 11Queje xqui ch'ob ile, man rumal re i ma Lázaro je q'ui i aj Israel winak xqui cuba qui c'ux che i Jesus; xqui mayij can u cojic qui tzij i ajwab sacerdóte.
I u c'ulaxic i Jesus cumal i winak pa Jerusalen
12Chucab 'ij i Jesus xel pa Betánia y xu maj u be pa Jerusalen. Je q'ui i winak je upon-nak pa Jerusalen chi rilic i nima'ij páscua. Ique xqui ta rason chi Jesus cupon na chila pa tinimit Jerusalen. 13Rumal-i, xqui tzucuj u xak pálma, y xe 'e chu c'ulaxic i Jesus. Are que tijin chi be, xe siq'uin chu bixquil i tzij-i:
—¡Hosánna! ¡Nim u 'ij i Dios! ¡Dios chu ya ni 'utz puwi i jun-i chi u takom na lok! ¡Chu ya ni 'utz puwi i jun-i chi ka 'Atol Tzij yoj oj aj Israel winak!+ —xe cha.
14I Jesus xu rik jun buru, y xa 'an chirij. Xe'elok pacha i tz'ibtal chupam i wuj ujer, man i Dios u bim canok:
15Mi xij iwib yix chi ix aj Sion;+
chiwilape', ya xc'un i 'Atol Tzij yix 'an-nak chirij jun ral buru.
(Queje ile tz'ibtal ujer chupam i wuj re i Dios.+ )
16I u tijoxelab i Jesus, are xquil ile, n-xqui ta tu be wach usuc'. Xo'on panok, are xocsax u 'ij u chomal, te'uri xc'un chi qui c'ux chi are i xe'elok pacha i tz'ibtal can ujer.
17I winak chi quilom wach i u 'anom i Jesus che i ma Lázaro, xqui paxsaj rason wach i quilom: chi Jesus xu siq'uij i ma Lázaro pa i muktal wi, y xu c'unsaj sak chuwach. 18Rumal-i, je q'ui i winak xe walij chu c'ulaxic i Jesus; ique qui tom rason wach i milágro xo'on che i ma Lázaro. 19Are 'uri i Fariséo xqui bij chiquiwach:
—Ya xiwilo, lic n-ta que'el wi wach i caka 'ano. Chiwilape', conojel i winak que terej chirij —xqui bij.
'O i aj Griégo winak xqui tzucuj i Jesus
20Je q'ui i je upon-nak pa Jerusalen ca 'e qui cojbej u 'ij i Dios chupam i nima'ij-le. Chiquixol ique je 'o juban aj Griégo winak. 21Ique-le xe tejeb ru' i ma Felípe+ chi aj pa tinimit Betsáida re i Galiléa, y xqui bij che:
—Nim laj winak, cakaj cakil u wach i Jesus —xe cha.
22I ma Felípe xa 'e chu bixquil che i ma Andres. Te'uri che queb, xe 'e chu bixquil che i Jesus chi je 'o i aj Griégo winak quiqui ch'ob rakan. 23Te'uri i Jesus xu bij chique:
—Ya xu rik i 'ij ca 'alijinsax in 'ij yin chi in Achi aj Chicaj —xcha.
24(Te'uri i Jesus xu bij jun tijojbal tzij cumal i aj Griégo:)
—Pacha co'on ija re i trígo are ca tiquic: jun ija, we cu ya u wach, nabe 'o u chac ca mukic. We n-ca muk taj, n-tu wach cu ya'o. We xmukic, calax tan chic y cu ya u q'uial u wach. (Queje co'on ile chwe yin are quin muktajic.) 25(Queje ile co'on i ka c'aslemal.) Pachin jun to' c'ax cu na u c'aslemal waral chuwach i jyub ta'aj, cu sach u wach u c'aslemal chila chicaj. Péro we 'o jun, n-c'ax ta cu na u c'aslemal waral chuwach i jyub ta'aj, are cu ch'ac u c'aslemal 'uri chi n-ca q'uis ta chic. 26We 'o jun craj cu 'an in chac, cha terej chwij, man pa in 'o wi yin, xak chila ca q'uiji wi i wajchac. We 'o jun cu 'an in chac yin, in Kajaw cu coj na 'uri u 'ij.
I Jesus xu bij wach i camic quic'aw wi
27Wo'or lic ca c'achir in c'ux. ¿Wach quin 'an 'ut? ¿Xataba quin bij che in Kajaw: "Chin awesaj chuwach i camic chi ca pe chwij," quin cha? N-quin bij taj, man xa rumal ile xin c'un chuwach i jyub ta'aj —xcha.
28Te'uri xu bij:
—Ta, cha c'utu li a cho'ab, quiqui cojbej ni a 'ij i winak —xu bij. Are 'uri xtataj jun tzij chi xch'aw li chicaj:
—Ya in 'anom chic, y quin 'an tan chic —xu bij i tzij.
29I winak chi je 'o chila, are xqui ta i tzij chi xch'aw li chicaj, xqui bij chi are ray xch'awic+ . Xak 'o xqui bij:
—Jun ángel xch'aw li che —xe cha.
30I Jesus xu bij chique:
—Are i ch'awbal xi ta, n-rumal taj we quin ta yin, xa iwumal yix (man quiwetambej-re in pachin yin). 31Ya xu rik i 'ij chi Dios cu 'an 'atbal tzij puwi i jyub ta'aj; ya xu rik i 'ij chi quelsax itzel chi 'atol tzij re i jyub ta'aj. 32Yin, are quin yactaj 'anok+ , are 'uri conojel i winak quin 'an chique chi que c'un wu' —xu bij. 33Are i tzij xu bij-le, are tabal-re chique wach u 'onquil i camic quic'aw wi. 34Are 'uri i winak xqui bij che:
—Yoj ka tom chic wach cu bij i tzij chupam u wuj i Dios; cu bij chi Crísto, n-tu q'uisic u c'aslemal. ¿Wach u chac 'uri ca bij yet chi cat yactaj 'anok (cat camsax chuwach cruz), we yet at i Achi aj Chicaj? ¿Pachin 'uri i Achi aj Chicaj-le? —xqui bij che.
35Te'uri i Jesus xu bij chique:
—Xa queb oxib 'ij chic 'o i sak iwu' (chi are yin). Chix binok, tz'akat c'o i sak iwu', mokxa ca pe i 'ekumal piwi. Are i ca bin pa 'ekumal n-reta'am taj pa ca 'e wi. 36Chi cuba i c'ux chwe tz'akat in 'o iwu'; quix e'el 'uri ix wac'al.
I Jesus, are xbitaj ile rumal, xel chiquixol; n-xquetamaj taj pa i xa 'e wi.
37I winak, tupu q'ui i milágro u 'anom i Jesus chiquiwach, mi ne ru' ile n-quiqui cuba ta qui c'ux che. 38Queje ile que'elok pacha xu bij i mam Isaías+ ujer. Xu bij:
Kajwal, ¿pachin nawi coj cojowic, wach i ka bim?
¿Pachin nawi quiqui ta u be i nimak tak 'anic chi u 'anom i Dios?
(Queje ile tz'ibtalic.)
39Rumal-i, n-xqui coj taj, man i qui nojbal queje pacha u tz'ibam i mam Isaías+ ujer. Xu bij:
40I Dios xo'on mawach che i qui nojbal; xak xo'on chique n-xcaj tu c'amic u tzij piqui c'ux;
queje ile xo'on chique man n-quiquil tu be usuc', xak n-quiqui ta tu be piqui c'ux,
xak n-que c'un ta wu', col qui cunbej quib.
41I mam Isaías xu bij i tzij-i are xril u wach u chomal i Crísto pu wach. Man i tzij chi xu bij-i, xu lapbej re i Jesus.
42Katzij pacha i xu bij i mam Isaías ujer; 'o i n-xe cojon taj, xui-ri, je q'ui i aj Israel winak xqui cojo, xak 'o i je qui wi qui jolom xe cojowic. Péro n-quiqui 'alijinsaj taj, man quiqui xij quib chique i aj Fariséo; ique we xquetamaj, n-que qui c'ulaj ta chic cu' pa qui molbal'ib. 43N-xqui 'alijinsaj taj, man mas quiqui tzucuj u cojbal qui 'ij cumal i winak chuwach u tzucuxic u cojbal qui 'ij rumal i Dios.
Ca pe tojbal mac piquiwi i n-que cojon ta che i u tzij i Jesus
44I Jesus co xch'awic, y xu bij:
—Are i cu cuba u c'ux chwe yin, que'elok n-xui ta chwe yin cu cuba wi u c'ux, xak cu cuba u c'ux che i Ta chi in takawnak lok. 45Are i quin u takej, xak cu takej i xin takaw lok. 46In c'un-nak chuwach i jyub ta'aj pacha i sak re i pa'ij. Rumal-i, pachin jun cu cuba u c'ux chwe yin, n-ca q'uiji ta pa 'ekum. 47We 'o jun cu ta in tzij quin bij, y n-cu cuba tu c'ux chwe, 'o ni tojbal-re che, péro n-yin ta quin 'anaw 'uri che. Man yin xin c'un chuwach i jyub ta'aj, n-in ti aj yol tojpen chiquij i winak, man are in chac yin, are 'elsabal-que chi sak. 48Pachin n-cu cuba tu c'ux chwe, y xak n-cu coj ta in tzij, 'o chic 'uri ca 'ataw tzij puwi. Are in tzij chi in bim che, are ca 'ataw tzij puwi are cu rik i q'uisbal 'ij. 49Man ni'pa i tzij chi quin bij, n-in nojbal ti yin. I Ta chicaj chi in takawnak lok are bin-nak chwe wach i quin bij y wach i quin c'utu. 50Yin weta'am chi i tzij xin u tak li chu bixquil, pachin i xu cojo, cu rik 'uri u c'aslemal chi n-ca q'uis ta chic. Ni'pa i quin bij, 'is are quin bij pacha xin u tak li Ta chu bixquil —xu bij i Jesus chique.